**401. ΔΟΜΗ ΠΑΡΑΓΡΑΦΟΥ**

**1.** Αφού εξηγήσαμε την καθοριστική σημασία που έχει η παράγραφος για την επιτυχία στην έκθεση, ας δούμε τη δομή της. Είναι γνωστό ήδη από το γυμνάσιο ότι τα μέρη της παραγράφου είναι τρία:

α) **Θεματική περίοδος**

β) **Σχόλια ή λεπτομέρειες**

γ) **Περίοδος-κατακλείδα**

**2. α)** **Η** **θεματική περίοδος** αποτελεί τον πυρήνα του περιεχομένου της παραγράφου. Είναι μια περίοδος, συνήθως η πρώτη (ή η δεύτερη, αν προηγείται σύνδεση με την προηγούμενη παράγραφο). Όχι σπάνια η θεματική περίοδος είναι δυνατό να βρίσκεται στο τέλος της παραγράφου και να λειτουργεί ως συμπέρασμα στο οποίο καταλήγει η πορεία της ανάπτυξής της. Σε αυτήν την περίπτωση ο συγγραφέας αναπτύσσει επαγωγικά τις σκέψεις του και καταλήγει στο τέλος της παραγράφου να δίνει το συμπέρασμα της όλης συλλογιστικής του. Σε σπανιότερες περιπτώσεις είναι δυνατό η θεματική περίοδος να βρίσκεται στο μέσο της παραγράφου και να λειτουργεί ως συνδετικό στοιχείο δύο επιχειρημάτων το ένα από τα οποία προηγείται και το άλλο έπεται. Υπάρχει, τέλος, η περίπτωση να μην υπάρχει καθόλου θεματική περίοδος στην παράγραφο.

Ο μαθητής πρέπει να αποφεύγει την τοποθέτηση της θεματικής περιόδου στο μέσο ή στο τέλος της παραγράφου.

Είναι πολύ σημαντικό να διακρίνουμε στη θεματική περίοδο τα δύο επί μέρους συστατικά της: την **κεντρική έννοια** και την **κατευθυντήρια ιδέα**. Ας δούμε ένα παράδειγμα.

**Θ.Π.1: Η γνώση είναι δύναμη.**

Σε αυτήν τη θεματική περίοδο υπάρχει η **κεντρική έννοια** (γνώση) και η **κατευθυντήρια** **ιδέα** (είναι δύναμη).

**Θ.Π.2: Θέλει αρετήν και τόλμην η ελευθερία.**

Σε αυτήν τη θεματική περίοδο υπάρχει η **κεντρική έννοια** (ελευθερία) και η **κατευθυντήρια** **ιδέα** ή ακριβέστερα οι κατευθυντήριες ιδέες (Θέλει αρετήν και τόλμην). Θα χρειαστεί προκειμένου να αναπτυχθεί η συγκεκριμένη θεματική περίοδος να αποδειχθεί ότι προϋποτίθεται και η αρετή και η τόλμη.

**β) Τα σχόλια ή οι λεπτομέρειες** αποτελούν το κύριο σώμα της παραγράφου και εξυπηρετούν το στόχο της απόδειξης ή της ανάπτυξης της θεματικής περιόδου. Συγκεκριμένα με τα σχόλια αναλύουμε, αναπτύσσουμε και αποδεικνύουμε τη γνώμη μας, που έχουμε διατυπώσει στην κατευθυντήρια ιδέα της θεματικής περιόδου. Ας δούμε μερικά παραδείγματα για τη ανωτέρω Θ.Π.1.: **Η γνώση είναι δύναμη.**

1) Η **γνώση** της φύσης

1α) συμβάλλει στη διατήρηση της σωματικής ακεραιότητας και της υγείας, αφού

1β) προσφέρει μέσα και τρόπους για την υπέρβαση προβλημάτων

2) Η επαγγελματική **γνώση**

2α) προσφέρει κοινωνική δύναμη, αφού

2β) καταξιώνει στον επαγγελματικό χώρο

3) Η **γνώση** της πολιτικής

3α) αυξάνει την πολιτική επιρροή του ηγέτη ή του κόμματος, αφού

3β) του επιτρέπει την κατανόηση και την ικανοποίηση των αναγκών του συνόλου

Στα τρία ανωτέρω παραδείγματα προηγείται η κεντρική έννοια (γνώση) και ακολουθεί η **κατευθυντήρια** **ιδέα** (1α,2α,3α), η οποία υποστηρίζεται από μια ειδικότερη λεπτομέρεια (1β,2β,3β).

γ) **Η** **περίοδος-κατακλείδα κλείνει την παράγραφο** διατυπώνοντας εν είδει συμπεράσματος την ουσία της παραγράφου. Δεν είναι συχνή η παρουσία της περιόδου-κατακλείδας και επομένως ούτε υποχρεωτική. Συχνά δεν εκθέτει την ουσία της παραγράφου, αλλά συνδέει με την επόμενη παράγραφο. Τότε βεβαίως δεν αποτελεί τυπική περίοδο-κατακλείδα. Ας δούμε μερικά παραδείγματα.

**(Θ.Π.)** Τα φαινόμενα αυτά ουσιαστικά εκπορεύονται από τη σύγχρονη αστική αντίληψη ότι ο άνθρωπος είναι κατακτητής της φύσης κι επομένως μπορεί να τη “βιάσει”, να την εκμεταλλευτεί απεριόριστα μέχρι και να την καταστρέψει. **(ΣΧ.)** Η φύση σε μια τέτοια κοσμοθεωρία αποβαίνει περιθωριακό στοιχείο και μέγεθος, απλώς, οικονομικό. Αποκορύφωμα αυτής της αντιμετώπισης είναι η χρήση της πυρηνικής ενέργειας που, είτε για πολεμικούς είτε για ειρηνικούς σκοπούς γίνεται, έχει επιδεινώσει τις συνθήκες ζωής συγκεκριμένων περιοχών της υφηλίου και υπάρχει ο κίνδυνος να επαναληφθούν τα πυρηνικά ατυχήματα με ολέθριες συνέπειες για την ανθρώπινη ζωή. **(Π.Κ.)** Όλοι αυτοί οι λόγοι επέβαλαν την ανάγκη πληρέστερης και σφαιρικότερης γνώσης για το γύρω μας κόσμο, για τους κινδύνους που τον απειλούν και για τρόπους αποφυγής τους. **(περίοδος-συνδετική)** Σε αυτήν την ανάγκη ανταποκρίνεται η περιβαλλοντική εκπαίδευση.

**(Θ.Π.)** Η περιβαλλοντική εκπαίδευση έχει ως στόχο την κριτική προσέγγιση του περιβάλλοντος, τη συνειδητοποίηση της σχέσης του με τον άνθρωπο και τη δραστηριοποίηση για τη διάσωσή του με κριτήρια και μέσα αισθητικά, οικολογικά, πολιτικά και κοινωνικά. **(ΣΧ.)** Αποβλέπει στη δημιουργία ενός εναλλακτικού ήθους και συνεπώς στην αναθεώρηση των κλασικών μηχανισμών και διαδικασιών της εκπαιδευτικής κοινότητας. Με αυτό το σκεπτικό η περιβαλλοντική εκπαίδευση προωθεί την αποκέντρωση και την αυτοδιαχείριση, γιατί θεωρεί πως η υπέρβαση των περιβαλλοντικών –και όχι μόνο– προβλημάτων πρέπει να ξεκινά από επιτόπια προσέγγιση και λήψη αποφάσεων. Θεωρεί ακόμη επιβεβλημένο τον αγώνα εναντίον της πυρηνικής ενέργειας και του μιλιταρισμού, γιατί εκεί εντοπίζει τις αιτίες πολλών οικολογικών εγκλημάτων.

Βλέπουμε στην πρώτη από τις ανωτέρω παραγράφους ότι ολοκληρώνεται με περίοδο κατακλείδα (Π.Κ.) και ακολούθως με συνδετική περίοδο, ώστε να συνδεθεί με την επόμενη παράγραφο. Στη δεύτερη παράγραφο βλέπουμε πως απουσιάζει η περίοδος κατακλείδα.

**3.** Ασκήσεις

α) Ποια είναι τα δομικά στοιχεία μιας παραγράφου;

β) Σε ποια σημεία της παραγράφου μπορούμε να αναζητήσουμε τη θεματική περίοδο;

γ) Πώς λειτουργεί σε καθεμιά από τις διαφορετικές περιπτώσεις;

δ) Προσπαθήστε να εντοπίσετε την **κεντρική έννοια** και την **κατευθυντήρια ιδέα** στις θεματικές περιόδους που ακολουθούν.

1. Η συμβολή της Παπυρολογίας στην ανάπτυξη της κλασικής φιλολογίας ήταν καθοριστική.
2. Η Αλβανία είναι μια ραγδαία αναπτυσσόμενη οικονομικά χώρα.
3. Το σχολείο είναι μια μηχανή παραγωγής απολυτηρίων.
4. Οικονομικός εφιάλτης έχει καταντήσει για τα σημερινά νοικοκυριά το πετρέλαιο.
5. Μια άλλη προϋπόθεση που οφείλουμε να ικανοποιήσουμε, αν θέλουμε να εξελιχθούν τα δημόσια πανεπιστήμια της πατρίδας μας και να καταστούν ανταγωνιστικά, είναι να αξιολογείται το ερευνητικό τους έργο.
6. Η αθεΐα ήταν αιτία θανάτου κατά το Μεσαίωνα στη δυτική Ευρώπη.

ε) Βρείτε τα δομικά στοιχεία των επόμενων παραγράφων:

1) Tα *Eλληνικά Κάλαντα* είναι μια ανθολογία με τραγούδια, παινέματα κι ευχές που τραγουδιούνται από τα παιδιά, αγόρια και κορίτσια, τις γιορτάσιμες ημέρες: Xριστούγεννα, Πρωτοχρονιά, των Φώτων, την Πρωτομαρτιά, του Λαζάρου, των Bαΐων, τα Πασχαλόγιορτα. Προέρχονται από όλα τα γεωγραφικά διαμερίσματα της πατρίδας μας: Θράκη, Mακεδονία, Θεσσαλία, Ήπειρο, Pούμελη, Πελοπόννησο, νησιά, κι ακόμη από Aνατολική Pωμυλία, Πόντο, Mικρά Aσία κ.ά. Έτσι δίνεται μια ολοκληρωμένη εικόνα του ανεξάντλητου πλούτου που διαθέτει η λαϊκή μούσα. Tο υλικό αυτό προορίζεται για μικρούς και μεγάλους, για τα παιδιά αλλά και για τους δασκάλους που μπορούν να το αξιοποιήσουν μέσα στη σχολική τάξη ως υλικό πατριδογνωσίας και διαθεματικής προσέγγισης. Είναι χρέος όλων να φροντίζουμε τις ζωντανές πηγές της παράδοσης, όσο και όπως μπορούμε. Tα Eλληνικά Κάλαντα υπηρετούν την ελληνικότητα και τη λαϊκή μας παράδοση. Για τα Eλληνόπουλα είναι μια ανθολογία εύχρηστη, χρήσιμη και πολύ ενδιαφέρουσα.

2) Ο θεσμός της δουλείας αποτέλεσε την πιο έκδηλη μορφή εκμετάλλευσης της εργασίας του ανθρώπου από το συνάνθρωπό του, το δουλοκτήτη. Κατά την αντίληψη των αρχαίων ο δούλος είναι από τη φύση του δούλος, αν και ο Αριστοτέλης αμβλύνει φραστικά την αντίληψη αυτή, υπογραμμίζοντας την ανθρώπινη ιδιότητα του δούλου. Μόνο οι Σοφιστές αμφισβήτησαν με παρρησία το θεσμό της δουλείας. Γενικά όμως ο δούλος θεωρούνταν κατώτερη υπόσταση κοινωνικά, πολιτικά, ηθικά.

3) Σήμερα η συζήτηση για την κοινωνική αλλαγή επικεντρώνεται στο αίτημα για συνεργασία και συνύπαρξη των λαών, στην προσπάθεια να οδηγηθούμε από ένα πλήθος μικρών και μεγάλων κοινωνικών συνόλων σε μια ενιαία κοινότητα ανθρώπων. Το πιο απτό και προχωρημένο δείγμα δημιουργίας στην εποχή μας μιας ευρύτερης από τον παραδοσιακό τύπο κράτους κοινωνίας είναι ασφαλώς η Ευρωπαϊκή Ένωση. Το εγχείρημα, βέβαια, δεν είναι νέο στην ιστορία. Τηρουμένων των αναλογιών, τόσο κατά το απώτερο όσο και κατά το πρόσφατο παρελθόν, επιχειρήθηκε να δημιουργηθούν μεγάλοι κοινωνικοί σχηματισμοί. Έτσι, τον 4ο αιώνα π.Χ., ο Μέγας Αλέξανδρος κατόρθωσε να συνενώσει πολλές κοινωνίες ανθρώπων σε ένα ενιαίο κράτος, ενώ μόλις τον περασμένο αιώνα δημιουργήθηκαν οι συνασπισμοί της Σοβιετικής Ένωσης και της Γιουγκοσλαβίας. Η μοίρα όλων αυτών των προσπαθειών ήταν κοινή: κάποια στιγμή να διαλυθούν εις τα εξ ων συνετέθησαν.

4) Εννοείται ότι όλα αυτά θέτουν τεράστια προβλήματα. Προβλήματα μεγάλης δυσκολίας που όμως, κατά τη γνώμη μου, μπορούν να λυθούν, με την προϋπόθεση ότι η πλειονότητα των ανθρώπων και των ικανοτήτων τους θα κινητοποιηθεί για τη δημιουργία λύσεων, αντί να προβληματίζεται για το πότε θα μπορέσει να αποκτήσει τρισδιάστατη τηλεόραση. Αυτά είναι τα καθήκοντα που έχουμε μπροστά μας και η τραγωδία της εποχής μας είναι ότι η ανθρωπότητα δεν νοιάζεται γι’ αυτά. Πόσον καιρό ακόμα η ανθρωπότητα θα κατατρύχεται από τις ματαιότητες και τις ψευδαισθήσεις που ονομάζουμε εμπορεύματα; Μια καταστροφή οποιουδήποτε είδους -οικολογική για παράδειγμα- θα προκαλέσει άραγε μια βίαιη αφύπνιση ή μήπως την εμφάνιση αυταρχικών ή ολοκληρωτικών καθεστώτων; Κανείς δεν μπορεί να απαντήσει σε τέτοιου είδους ερωτήματα.

5) Με τον όρο «πολιτισμός» εννοώ πρώτα απ’ όλα αυτό που εννοούν οι ανθρωπολόγοι: τον τρόπο ζωής ενός λαού που ζει στον ίδιο τόπο. Ο πολιτισμός αυτός φανερώνεται στις τέχνες του, στο κοινωνικό του σύστημα, στα ήθη κι έθιμά του, στη θρησκεία του. Όλα αυτά, ωστόσο, αν προστεθούν μαζί, δε φτιάχνουν τον «πολιτισμό», παρόλο που συχνά, για ευκολία, το παίρνουμε αυτό για δεδομένο. Είναι μονάχα τα μέρη που προκύπτουν απ’ την ανατομία του πολιτισμού, όπως τα μέρη του ανθρώπινου σώματος. Αλλά όπως ο άνθρωπος είναι κάτι παραπάνω από συναρμολόγηση των κομματιών που αποτελούν το σώμα του, έτσι κι ένας πολιτισμός είναι κάτι περισσότερο από συνάθροιση τεχνών, εθίμων και θρησκευτικών πεποιθήσεων. Όλα αυτά επιδρούν το ένα στ’ άλλο και, για να καταλάβει κανείς καλά ένα απ’ αυτά, πρέπει να καταλάβει κι όλα τ’ άλλα.

 Αντώνης Μιχαηλίδης

 **Φιλόλογος**